Трэці студэнцкі атрад БНТУ, сфарміраваны для дапамогі ў будаўніцтве 3-й лініі Мінскага метрапалітэна, атрымалася заспець на вуліцы К.Цэткін: там хлопцы дапамагаюць у бетонных і земляных работах. Пад грукат экскаватара камандзір атрада трэцякурснік факультэта транспартных камунікацый Аляксандр Жардзецкі абапіраецца на рыдлёўку і адказвае на пытанні: “Нас тут дзесяць чалавек. Мы ўладкаваны як падсобныя рабочыя другога разраду, робім тое, што не даручаюць кваліфікаваным спецыялістам, каб не адцягваць іх увагу. Напрыклад, сёння выстаўлялі загароды і папераджальныя знакі перад работамі на аўтамабільнай дарозе. У нас тут студэнты з факультэтаў транспартных камунікацый, энергетычнага будаўніцтва і энергафака — усіх патроху”.